GRAD NOVI MAROF
Priopćenje za medije
Prvašići u Novom Marofu krenuli u novo životno poglavlje
Početak nove školske godine u Osnovnoj školi Novi Marof i područnim školama protekao je u posebno svečanom i veselom ozračju. Najviše uzbuđenja svakako je bilo među prvašićima koji su prvi put sjeli u školske klupe i tako zakoračili u novo i važno razdoblje svojega odrastanja.
Nove učenike prvih razreda srdačno su dočekali ravnatelj Osnovne škole Novi Marof Dragan Logožar i gradonačelnik Grada Novog Marofa Siniša Jenkač, poželjevši im mnogo uspjeha, veselja, novih prijateljstava i lijepih trenutaka tijekom školovanja. Uz prvašiće su od prvoga dana i njihove učiteljice koje će ih voditi kroz prve školske korake, nova znanja, izazove i iskustva.
Da prvi susret sa školom ostane u posebno lijepom sjećanju, pobrinuli su se stariji učenici. Svoje najmlađe školske kolege dočekali su pjesmom i prigodnim programom te im pokazali da od prvoga dana postaju dio svoje nove školske sredine.
Svečani dočeci organizirani su u matičnoj Osnovnoj školi Novi Marof te područnim školama Remetinec, Ključ, Podevčevo i Madžarevo, kao i u Osnovnoj školi Podrute i područnoj u Završju, te Osnovnoj školi Gornja Rijeka koju polaze učenici s područja naselja Sudovec. Svečani dočeci organizirani su kako bi svaki prvašić prvi školski dan započeo uz osmijeh, podršku i riječi dobrodošlice.
Gradonačelnik Siniša Jenkač istaknuo je kako je polazak u prvi razred poseban trenutak ne samo za djecu nego i za njihove roditelje te im poželio da školske dane pamte prvenstveno po lijepim iskustvima.
- Prvi dan škole jedan je od onih dana koji ostaju u sjećanju cijeli život. Našim prvašićima želim prije svega da u školu dolaze s veseljem i znatiželjom, da steknu puno novih prijatelja, otkrivaju svoje interese i svakoga dana nauče nešto novo. Ocjene i školski uspjeh jesu važni, ali jednako je važno da se djeca u svojoj školi osjećaju sigurno, prihvaćeno i zadovoljno. Pred njima su godine tijekom kojih će, uz znanje, stjecati iskustva i prijateljstva koja će ih pratiti kroz život – poručio je Jenkač.
Gradonačelnik je zahvalio i učiteljima, nastavnicima, stručnim suradnicima i svim djelatnicima škole koji će učenike pratiti tijekom nove školske godine, kao i roditeljima koji imaju važnu ulogu u njihovu obrazovanju i odrastanju.
- Na nama odraslima je da im osiguramo što bolje uvjete za učenje i razvoj te budemo podrška kada im je potrebna. Grad Novi Marof nastavit će ulagati u obrazovanje i stvaranje kvalitetnih uvjeta za naše učenike jer ulaganje u djecu znači ulaganje u budućnost našega grada. Svim učenicima, njihovim roditeljima, učiteljima i nastavnicima želim uspješnu i mirnu novu školsku godinu, a našim prvašićima još jednom želim dobrodošlicu u školske klupe - zaključio je gradonačelnik Jenkač.
